Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την έγκριση των χρηματοδοτικών συνεισφορών που πρέπει να καταβάλουν τα συνεισφέροντα κράτη μέλη στο Ευρωπαϊκό Ταμείο Ανάπτυξης (δεύτερη δόση 2004)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Από την έναρξη ισχύος του δημοσιονομικού κανονισμού του 9ου Ευρωπαϊκού Ταμείου Ανάπτυξης (ΕΤΑ), το Συμβούλιο αποφασίζει σχετικά με καθεμία από τις τρεις δόσεις των συνεισφορών που πρέπει να καταβάλουν τα κράτη μέλη για τη χρηματοδότηση του ΕΤΑ, κατόπιν προτάσεως της Επιτροπής. Όσον αφορά τα μέσα του 9ου ΕΤΑ, τα οποία διαχειρίζεται η ΕΤΕ (Ευρωπαϊκή Τράπεζα Επενδύσεων), οι συνεισφορές καταβάλλονται απευθείας από τα κράτη μέλη στην ΕΤΕ. Οι συνεισφορές για τα άλλα μέσα καταβάλλονται στην Επιτροπή.

Η παρούσα πρόταση αφορά τη δεύτερη πρόσκληση του οικονομικού έτους 2004. Σύμφωνα με το άρθρο 38 του εν λόγω δημοσιονομικού κανονισμού, η πρόταση συνοδεύει την ανακοίνωση της Επιτροπής προς το Συμβούλιο στο πλαίσιο της δημοσιονομικής διαδικασίας 2005 και παρουσιάζει δημοσιονομικές πληροφορίες για το ΕΤΑ. Περιέχει δε τις πληροφορίες που θα επιτρέψουν στο Συμβούλιο να εγκρίνει τις συνεισφορές αυτής της δόσης.

Σύμφωνα με το άρθρο 121 του δημοσιονομικού κανονισμού του 9ου ΕΤΑ, η ΕΤΕ ανακοίνωσε στην Επιτροπή τις ενημερωμένες προβλέψεις της για τις πληρωμές των μέσων τα οποία διαχειρίζεται η ίδια.

Σύμφωνα με το άρθρο 38 παράγραφος 2 του δημοσιονομικού κανονισμού του 9ου ΕΤΑ, το χρονοδιάγραμμα που έχει εγκριθεί γι' αυτήν τη δόση είναι το ακόλουθο: (1) η πρόταση τίθεται στη διάθεση του Συμβουλίου παράλληλα με την προαναφερθείσα ανακοίνωση, δηλαδή στις 15 Ιουνίου 2004. (2) το Συμβούλιο αποφασίζει γι' αυτήν τη δόση το αργότερο εντός 21 ημερολογιακών ημερών από την υποβολή της πρότασης της Επιτροπής. (3) τα κράτη μέλη καταβάλλουν τις συνεισφορές που απαιτούνται στο πλαίσιο αυτής της δόσης το αργότερο εντός 21 ημερολογιακών ημερών από την ημερομηνία κατά την οποία τους κοινοποιείται η απόφαση του Συμβουλίου.

Τέλος, υπενθυμίζεται ότι το άρθρο 40 παράγραφος 4 του δημοσιονομικού κανονισμού του 9ου ΕΤΑ αναφέρει ότι στην περίπτωση που οι δόσεις των αιτούμενων συνεισφορών δεν έχουν καταβληθεί εντός των προθεσμιών, το εν λόγω κράτος μέλος θα οφείλει την καταβολή τόκου επί του μη καταβληθέντος ποσού, σύμφωνα με τις λεπτομέρειες που καθορίζονται στο ίδιο άρθρο.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την έγκριση των χρηματοδοτικών συνεισφορών που πρέπει να καταβάλουν τα συνεισφέροντα κράτη μέλη στο Ευρωπαϊκό Ταμείο Ανάπτυξης (δεύτερη δόση 2004)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, που υπογράφηκε στο Κοτονού (Μπενίν) στις 23 Ιουνίου 2000 [1],

[1] ΕΕ L 317 της 15.12.2000, σ. 3.

την εσωτερική συμφωνία σχετικά με τη χρηματοδότηση και τη διαχείριση των ενισχύσεων της Κοινότητας, η οποία υπογράφηκε στις Βρυξέλλες στις 18 Σεπτεμβρίου 2000 [2], και ιδίως το άρθρο 10,

[2] ΕΕ L 317 της 15.12.2000, σ. 355.

την απόφαση του Συμβουλίου της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα [3],

[3] ΕΕ L 314 της 30.11.2001, σ. 1.

τον δημοσιονομικό κανονισμό της 27ης Μαρτίου 2003, που εφαρμόζεται στο 9ο Ευρωπαϊκό Ταμείο Ανάπτυξης [4], εφεξής, «ο δημοσιονομικός κανονισμός του 9ου ΕΤΑ», και ιδίως το άρθρο 38 παράγραφος 1,

[4] ΕΕ L 83 της 1.4.2003, σ. 1.

την πρόταση της Επιτροπής [5],

[5] ΕΕ C ... της ..., σ. ....

Εκτιμώντας τα ακόλουθα:

(1) Στις 21 Νοεμβρίου 2003, η Επιτροπή ανακοίνωσε στο Συμβούλιο την κατάσταση των πληρωμών που προέβλεπε για το οικονομικό έτος 2004 καθώς και το χρονοδιάγραμμα για τις προσκλήσεις καταβολής των συνεισφορών. Στις 22 Δεκεμβρίου, το Συμβούλιο ενέκρινε την απόφαση για τον καθορισμό, όσον αφορά το οικονομικό έτος 2004, του χρονοδιαγράμματος των προσκλήσεων καταβολής των συνεισφορών από τα κράτη μέλη στο πλαίσιο του ΕΤΑ.

(2) Στις 19 Δεκεμβρίου 2003 το Συμβούλιο εξέδωσε απόφαση για τις συνεισφορές που πρέπει να καταβάλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων ως πρώτη δόση για το 2004.

(3) Το άρθρο 38, παράγραφος 2, δεύτερο εδάφιο, του δημοσιονομικού κανονισμού του 9ου ΕΤΑ προβλέπει ότι η Επιτροπή υποβάλει την πρόταση για τη δεύτερη δόση του τρέχοντος οικονομικού έτους ταυτόχρονα με την ανακοίνωση που πρέπει αυτή να παρουσιάσει στην αρμόδια για τον προϋπολογισμό αρχή στο πλαίσιο της δημοσιονομικής διαδικασίας για τις 15 Ιουνίου.

(4) Το άρθρο 38, παράγραφος 2, δεύτερο εδάφιο, του δημοσιονομικού κανονισμού του 9ου ΕΤΑ προβλέπει ότι το Συμβούλιο αποφασίζει σχετικά με αυτήν την δόση το αργότερο εντός είκοσι μιας εργασίμων ημερών από την υποβολή από την Επιτροπή της πρότασής της, και ότι τα κράτη μέλη καταβάλλουν τις αιτούμενες συνεισφορές στο πλαίσιο αυτής της δόσης το αργότερο εντός είκοσι μιας εργάσιμων ημερών από την ημερομηνία κατά την οποία τους κοινοποιείται η απόφαση του Συμβουλίου.

(5) Κατ´ εφαρμογή του άρθρου 121, εδάφιο 2 του δημοσιονομικού κανονισμού του 9ου ΕΤΑ, η Ευρωπαϊκή Τράπεζα Επενδύσεων ανακοίνωσε στην Επιτροπή τις ενημερωμένες προβλέψεις των αναλήψεων υποχρεώσεων και των πληρωμών που απαιτούνται για την προαναφερόμενη ανακοίνωση.

(6) Το άρθρο 133, παράγραφοι 2 και 3 του δημοσιονομικού κανονισμού του 9ου ΕΤΑ προβλέπει ότι η διαδικασία πρόσκλησης καταβολής των συνεισφορών που εγκρίθηκε για την διάθεση των πόρων του 9ου ΕΤΑ εφαρμόζεται επίσης και για τα προηγούμενα ΕΤΑ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Οι συνεισφορές που καταβάλλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων στο πλαίσιο της δεύτερης δόσης 2004 περιέχονται στον συνημμένο πίνακα.

Η παρούσα απόφαση απευθύνεται στα κράτη μέλη που συνεισφέρουν στο 9ο ΕΤΑ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Συνεισφορές δεύτερης δόσης 2004 (σε ευρώ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>